Publikované pred 5 mesiacmi: 28.12.2015 / Redakcia , čítaní: 196
Predstavitelia amerického Národného úradu pre letectvo a vesmír (NASA) museli zrušiť plánovaný marcový štart sondy InSight (Interior Exploration using Seismic Investigations, Geodesy and Heat Transport), ktorá mala skúmať vnútornú stavbu Marsu. Spravili tak po tom, ako sa nepodarilo opraviť tesnenie na seizmometri, ktorý vyvinulo francúzske Národné centrum kozmického výskumu (CNES).
Ako uviedol Marc Pircher, riaditeľ Vesmírneho centra CNES v Toulouse, problém nestihnú vyriešiť včas, aby stihli pôvodný marcový termín, ktorý mal byť medzi 4. a 30. marcom. Ďalšie štartovacie okno bude až v roku 2018, a predstavitelia NASA preto zatiaľ nevedia, aký bude ďalší osud sondy. "Rozhodnutie, čo bude ďalej, spravíme v najbližších mesiacoch. Jedna vec je však istá - NASA zostáva plne oddaná výskumu Marsu," vyhlásil John Grunsfeld. Sondu, ktorú skonštruovala spoločnosť Lockheed Martin Space Systems, dopravili 16. decembra na vojenskú leteckú základňu Vandenberg v Kalifornii. Po zrušení marcového štartu ju však prevezú späť do Denveru, kde spomínaná spoločnosť sídli.
Zdroj: SITA